Regióny, na ktoré sa vzťahuje schéma pomoci, sú vymedzené v príslušných rozhodnutiach a nachádzajú sa na sever od 62. rovnobežky a v niektorých priľahlých oblastiach južne od tejto rovnobežky, ktoré majú porovnateľné klimatické podmienky podstatne sťažujúce poľnohospodársku činnosť. Pri vymedzení oblastí sa brali do úvahy faktory ako nízka hustota obyvateľstva (max. 10 obyvateľov/km2), podiel využívanej poľnohospodárskej plochy (VPP) z celkovej plochy (< 10 %), podiel poľnohospodárskej plochy využívanej na pestovanie plodín určených na ľudskú spotrebu z VPP (≤ 20 %) a obce obklopené inými v rámci uvedených oblastí (aj keď nespĺňajú tie isté požiadavky).

Základné podmienky sú stanovené v článku 142 Aktu o pristúpení. Celková výška poskytnutej pomoci by mala byť dostatočná na udržanie poľnohospodárskej činnosti v severných oblastiach, nesmie však spôsobiť, aby celková podpora prevýšila úroveň podpory v referenčnom predvstupovom období vymedzenej v povoleniach. Pomoc sa takisto nemôže vzťahovať na budúcu výrobu ani viesť k zvýšeniu výroby vo vzťahu k referenčným úrovniam, ktoré stanovila Komisia.

Rozhodnutím K(2009) 3067 sa povolila maximálna ročná pomoc vo výške 358 miliónov EUR od 1. januára 2009 do 31. decembra 2014. Rozhodnutie C(2015) 2790 sa uplatňuje od 1. januára 2015 a povoľuje sa ním maximálna výška pomoci 382 miliónov EUR, ako sa uvádza v tabuľke 1. Maximálna celková ročná výška pomoci sa zvýšila, keďže 24 miliónov EU dostupných podľa článku 182 ods. 7 nariadenia (ES) č. 1234/2007 („kontrola zdravotného stavu“) sa vyčerpalo vo februári 2014. V uvedenom rozhodnutí sa zvýšila aj maximálna jednotková pomoc a celková povolená pomoc na prežúvavce s cieľom poskytnúť stimul proti poklesu výroby.

Pokiaľ ide o švédsku oblasť, na ktorú sa vzťahuje pomoc, na základe preskúmania sa zistilo, že úrovne výroby v predchádzajúcich rokoch klesali. Na základe návrhu švédskych orgánov revízia rozhodnutia, ktorá sa dokončila v roku 2010, umožňuje zameranie pomoci na zvyšnú výrobu s cieľom zastaviť tento pokles. V roku 2013 sa zaviedla dodatočná zmena, ktorou sa predchádzajúca štátna pomoc pre pestovateľov zemiakov začlenila do severskej pomoci, pričom sa zachoval celkový strop.

V súvislosti so zosúladením povolení s cieľmi stanovenými v Akte o pristúpení viedlo preskúmanie výrobných a platobných povolení k zníženiu maximálnej povolenej ročnej platby pre Fínsko zo 448,59 milióna EUR na 358 miliónov EUR. Pomoc pre odvetvia chovu ošípaných a hydiny sa preto oddelila od druhu výroby. V roku 2009 sa zaviedla náhrada škôd spôsobených dravcami. Táto náhrada sa zrušila v roku 2015.

Ako sa už uviedlo, pomoc sa nemôže vzťahovať na budúcu výrobu ani spôsobiť zvýšenie výroby vo vzťahu k referenčnému obdobiu. Referenčné obdobia pre každé odvetvie v danom členskom štáte sú určené v príslušnom rozhodnutí. Referenčné množstvo pre produkciu mlieka vo Fínsku sa niekoľkokrát zosúladilo s vývojom v odvetví mlieka v rámci spoločnej poľnohospodárskej politiky (SPP). Preskúmaním fínskej schémy pomoci v rokoch 2009 – 2010 sa však odstránilo prepojenie medzi jednotlivými kvótami na mlieko v rámci SPP a vyplácaním pomoci. Namiesto toho sa zaviedlo obmedzenie uplatňované do skončenia systému kvót na mlieko, podľa ktorého sa uvedená pomoc nebude vyplácať na množstvo mlieka, ktoré bolo vyprodukované v uvedenom regióne a na ktoré sa vzťahuje poplatok za nadbytočné množstvo.

Pomoc sa poskytuje na základe výrobných jednotiek, a to buď dobytčích jednotiek (DJ) alebo hektárov, s výnimkou podpory na mlieko a prepravu mlieka, v rámci ktorej sa poskytuje podpora na dodané a prepravené množstvá. Pokiaľ ide o soby, fínska pomoc sa poskytuje na kusy.

Pomoc na pestovanie plodín zahŕňa „všeobecnú pomoc podľa počtu hektárov“, „pomoc pre mladých poľnohospodárov“ a „pomoc na určité plodiny“, ako sa vymedzuje v rozhodnutí. Pokiaľ ide o „všeobecnú pomoc podľa počtu hektárov“, v tomto päťročnom období bola VPP podporovaná v regióne, na ktorý sa vzťahuje pomoc, veľmi stabilná (630 000 – 640 000 ha), aj keď v porovnaní s predvstupovou referenčnou úrovňou bolo zníženie VPP podstatné (30 %). Pokiaľ ide o „pomoc pre mladých poľnohospodárov“, v rozhodnutí sa nestanovuje maximálna úroveň oprávnených výrobných faktorov a nie je možné vykonať porovnanie. V oblasti „určitých plodín“ sa v rokoch 2011 – 2015 prekročil maximálny počet oprávnených hektárov o približne 15 % až 45 %. Nadmernú produkciu spôsobili najmä zmeny situácie na trhu, a to najmä zvýšenie dopytu po bielkovinových plodinách, ako aj mimoriadne dobrá úroda pšenice v rokoch 2011, 2014 a 2015.

Najviac sa v rokoch 2010 – 2014 vo Fínsku pomerne znížil počet záhradníckych podnikov (–35 %), potom nasledoval pokles počtu podnikov na chov ošípaných (–31 %) a mliekarenských podnikov (okolo –25 % vo všetkých oblastiach s výnimkou subregiónov C2 a C4, na ktoré sa vzťahuje severská pomoc, kde bol pokles na úrovni –18 %). Počet podnikov na produkciu hovädzieho mäsa a obilnín bol v regióne, na ktorý sa vzťahuje severská pomoc, pomerne stabilný a počet podnikov na chov hydiny vzrástol o 13 %, najmä v oblasti C.

Celkové ročné sumy, ktoré sa vyplatili ako pomoc, sa počas obdobia pohybovali v rozmedzí 282,2 – 285,75 milióna SEK (29,25 – 32,21 milióna EUR) (tabuľka 5). Vyplatená pomoc preto naďalej bola počas celého obdobia veľmi vyvážená s malými odchýlkami medzi jednotlivými rokmi.

Tabuľka 5: Severská pomoc podľa odvetví, v mil. SEK

Podporované odvetvie 2011 2012 2013 2014 2015 Mlieko (1) 265,26 270,07 269,77 272,65 271,08 Ošípané, hydina 15,91 13,75 12,31 12,13 12,60 Bobuľoviny, zelenina vrátane zemiakov 1,03 1,03 0,99 0,97 0,92 Spolu 282,20 284,85 283,07 285,75 284,60

(1) Vrátane kozieho mlieka a podpory na prepravu.

Na základe tohto možno dospieť k záveru, že pri ročnej pomoci, ktorá sa poskytla vo Švédsku, sa dodržiavala maximálna povolená pomoc stanovená v rozhodnutiach.

Celková podpora v oblasti, na ktorú sa vzťahuje severská pomoc

Poľnohospodárstvo v oblastiach, na ktoré sa vzťahuje schéma pomoci, môže využívať aj nástroje financované EÚ, konkrétne dva piliere v rámci SPP (tabuľka 6). Spomedzi opatrení druhého piliera sú osobitné dôležité podpora pre znevýhodnené oblasti a agroenvironmentálne opatrenia. V rozhodnutí K(2010) 6050 nie je stanovený strop celkovej podpory pre región, na ktorý sa vzťahuje pomoc. Podľa programu rozvoja vidieka na roky 2014 – 2020 sa podpora na striedanie plodín môže vzťahovať iba na oblasti bez prírodných prekážok (predtým znevýhodnené oblasti). Platby na environmentálnu podporu striedania plodín v oblastiach s prírodnými prekážkami sa preto budú znižovať, až kým v roku 2018 nezaniknú. Od roku 2003 sa kontrola úrovne pomoci EÚ vykonáva ex post.

Tabuľka 6: Prehľad pomoci vyplatenej vo Švédsku vrátane pomoci Spoločenstva, v mil. SEK

Druh pomoci 2011 2012 2013 2014 2015 Vyrovnávací príplatok (znevýhodnené oblasti) 307,01 312,83 301,95 299,36 617* Agroenvironmentálna podpora (striedanie plodín) 295,44 297,13 293,62 287,65 32,46* Severská pomoc 301,50 297,87 301,53 304,88 303,90 Spolu 903,95 906,71 897,10 891,89 953,36

* Prognóza založená na ukončených čiastočných platbách.

Celková kombinovaná podpora je v jednotlivých rokoch odlišná, nemá však stály trend a od roku 1997 zostáva v rovnakom rozsahu.

5.3. Objemy výroby v oblasti, na ktorú sa vzťahuje pomoc

Odvetvie mlieka

V rokoch 2011 – 2015 bola priemerná suma vyplatená na produkciu kravského mlieka 267 miliónov SEK. Produkcia mlieka v podporovanej oblasti zodpovedá 13 % celkovej produkcie vo Švédsku. V roku 2015 sa v tejto oblasti nachádzalo menej poľnohospodárskych podnikov produkujúcich mlieko (795) než v roku 2011 (999), ale počet kráv je stabilný a počas piatich rokov sa vyskytli iba menšie odchýlky.

Mlieko je jediná časť výroby zahrnutá do severskej pomoci, pri ktorej počas päťročného obdobia došlo k nárastu produkcie, a to o 2,7 %. Produkcia po tom, ako v roku 2011 dosiahla najnižšiu úroveň, rástla do roku 2014, ale v roku 2015 začala znovu klesať. Podpora na prepravu sa vyplácala 7 až 9 mliekárňam na priemerných 386 202 ton ročne.

Ošípané a hydina

Produkcia ošípaných ostala stabilná a výrazne pod maximálnym počtom oprávnených výrobných faktorov. Od roku 2011 do roku 2013 došlo k prudkému poklesu počtu jatočných ošípaných, ale od roku 2013 sa tento počet zvyšuje, no stále nedosiahol množstvá z roku 2011. Chovatelia ošípaných v severnom Švédsku čelia jednému závažnému faktoru, ktorým je nízky počet bitúnkov. To znamená, že musia prekonávať dlhé vzdialenosti z poľnohospodárskeho podniku na bitúnok a znižujú sa tým možnosti vybrať si, kam budú dodávať svoje zvieratá, a rokovať o cenách na bitúnku. Pokiaľ ide o prasnice určené na chov prasiatok, počet poľnohospodárskych podnikov a prasníc klesá, hoci v roku 2015 sa ich počty zvýšili. Zo súčtu platieb, ktorý neprekročil maximálne povolené úrovne, vyplývajú malé odchýlky počas päťročného obdobia.

Pokiaľ ide o produkciu vajec počas päťročného obdobia, počet podporovaných poľnohospodárskych podnikov a sliepok klesá a klesajú aj sumy vyplácané v priebehu rokov.

Bobuľoviny a zelenina

Každý rok sa podporovalo 94 až 103 poľnohospodárskych podnikov, ktoré produkujú bobuľoviny a zeleninu, čo zodpovedá priemernej výmere 360 ha. V priebehu posledných piatich rokov produkcia kolísala okolo týchto úrovní a dosahuje len približne polovicu maximálneho počtu oprávnených výrobných faktorov.